Mustaperän kivikautinen talo

Mustaperän kivikautinen talo on Pohjois-Pohjanmaalla Taivalkoskella sijaitseva kivikautisen asuinrakennuksen jäännös. Se löydettiin vuonna 2010 tehdyssä inventoinnissa.

Talo sijaitsee Mustaperän etelärannalla noin 28 kilometriä Taivalkosken keskustasta itään. Se on Kylmäluoman retkeilyalueella ja sen ohi kulkee retkeilyalueen polku. Paikalla on noin 14×6,2 metrin kokoinen suorakaiteen muotoinen lounais-koillissuuntainen painauma, jonka syvyys on noin 50–70 senttimetriä.

Painauman viereisen kaatuneen puun alta löytyi palaneita kiviä, kvartsi-iskoksia sekä palanutta luuta. Luusta tehdyn radiohiiliajoituksen mukaan paikalla on ollut asutusta noin 6 200 vuotta sitten.

Lähteet 

Kivikausi
Suomen muinaisjäännökset
Taivalkoski
Pohjois-Pohjanmaan historia